[{"text_idx": "#000000", "text": "Kui ma u\u0308ldse aastakokkuvo\u0303tteid teen, siis kipuvad need olema lakoonilised. Samal viisil ja\u0308tkates on mul 2015. aasta iseloomustamiseks vaid u\u0308ks ma\u0308rkso\u0303na \u2013 stabiilsus."}, {"text_idx": "#000001", "text": "Va\u0308hemalt hetkel ei suuda ma meenutada mitte u\u0308htki ma\u0308rkimisva\u0308a\u0308rset su\u0308ndmust... Nojah, seda ku\u0308ll, et ma\u0308rtsist alates olen to\u0308o\u0308tanud ta\u0308iskohaga \u2013 mis omakorda tegi meie rahalise seisu veidi paremaks, nagu aasta tagasi lootsin. Alates su\u0308gisest on o\u0303hus Abikaasa karja\u0308a\u0308rimuutus \u2013 selles osas toob selgust uus aasta."}, {"text_idx": "#000002", "text": "Eraeluliselt on asjad nii ja naa. Olen astunud pisikesi samme, oleks vaja astuda suuremaid, et kaugemale jo\u0303uda. Ega\u2019s muud, kui uuel aastal uue hooga."}, {"text_idx": "#000004", "text": "Lugesin Pauksoni ja Kaldre aastahoroskoope."}, {"text_idx": "#000005", "text": "Ja\u0308a\u0308rale lubatakse tavalisest suuremat tasakaalukust, head tervist ja to\u0308o\u0308alaseid suhteid, palju raha, va\u0308hem peresiseseid konflikte, suurepa\u0308rast la\u0308bisaamist lastega, aastaringselt parimas korras olevat kodust elu, rohkelt lo\u0303bustusi ja kultuuriu\u0308ritusi ning reisi perega eksootilisse kohta... So\u0303prade abiga vo\u0303ib arvestada ja ko\u0303ige tipuks peaks minust saama innukas tervisesportlane. Midagi enamat ei oskaks soovidagi :D"}, {"text_idx": "#000006", "text": "So\u0303nnidele lubatakse edukust ja ro\u0303o\u0303mu mitmes eluvaldkonnas, u\u0308liha\u0308id suhteid kodustega, tavapa\u0308rasest rohkem meelelahutust ja ku\u0308lalisi ning tihedamat suhtlust so\u0303pradega. Raha pa\u0308rast polevat so\u0303nnil muretseda vaja, to\u0308o\u0308alaselt soovitatakse vanal minna lasta, et to\u0308o\u0308asju huvitavamaks muuta, uue to\u0308o\u0308 otsijatel tuleks ise aktiivne olla ja siis leiab ootamatust kohast uue to\u0308o\u0308, ko\u0303igele lisaks pu\u0308hendavat so\u0303nnid tavapa\u0308rasest rohkem aega kodule, sa\u0308a\u0308stmata ei aega ega raha, et muuta seda luksuslikuks. Ja kooselu sujub rahuldavalt, kui so\u0303nn oskab olla romantiline."}, {"text_idx": "#000007", "text": "U\u0308heso\u0303naga meil on Abikaasaga u\u0308sna sarnased horoskoobid \u2013 lubatakse head ja paremat ko\u0303igil rinnetel. Mis nii viga uuele aastale vastu minna :D"}, {"text_idx": "#000008", "text": "Mo\u0308o\u0308das on kolm jo\u0303ulust ja kiiret pa\u0308eva, ta\u0308is erinevaid kokkusaamiseid."}, {"text_idx": "#000009", "text": "Jo\u0303ululaupa\u0308eval ta\u0308histasime Abikaasa perekonnaga jo\u0303ule tema vanema o\u0303e pool. Eile ka\u0308isime Marise su\u0308nnipa\u0308eval. Ta\u0308na oli jo\u0303uluo\u0303htuso\u0308o\u0308k meie juures, minu perekonnaga."}, {"text_idx": "#000010", "text": "Meil on o\u0303nnestunud senise viie siin elatud aasta jooksul vaid u\u0308he korra kodus jo\u0303ulupidu pidada \u2013 see oli kaks aastat tagasi (paroolipostitus), Abikaasa perega. Toonagi vaid po\u0303hjusel, et eelmise pa\u0308eva o\u0303htul oli surnud Abikaasa vanaisa ja vanaema juures pidu pidada oleks seega olnud u\u0308sna kohatu."}, {"text_idx": "#000011", "text": "Me oleme muidu nii mugavad, et eelistame ku\u0308las ka\u0308ia, va\u0308hem toimetamist :P Aga kuna o\u0303eke oli sel aastal ka perega Rootsist kohal, oleks ema juures kitsaks la\u0308inud, sestap soostusime, et on igati loogilisem kokkusaamine meie juures teha."}, {"text_idx": "#000012", "text": "U\u0308he laua taha me muidugi taas a\u0308ra ei mahtunud ja ma ise laste lauast pilti ei teinudki... Eks emalt millalgi saan."}, {"text_idx": "#000013", "text": "Mo\u0303tlesin ku\u0308ll, et ei viitsi sel aastal kinke u\u0308les pildistada, aga lo\u0303puks ikkagi otsisin enamiku kokku ja tegin klo\u0303psu a\u0308ra. Raudselt midagi unustasin ka. Aga oli (va\u0308rvi)raamatuid ja lauama\u0308nge ja Legosid ja teatripiletid ja Apollo kinkekaardid ja kohviveski ja taskulambid ja igasugu muud nodi."}, {"text_idx": "#000014", "text": "Selle aasta jo\u0303ulukaardid on alumisel riiulil. U\u0308lemisel on laste tehtud kraam ja osa Marise kingitusest. Muraka jo\u0303ulukaart la\u0308ks vist kaduma ja Maris saatis enda oma Kuubalt, ootan ro\u0303o\u0303msalt edasi."}, {"text_idx": "#000015", "text": "Plika sai Frozeni kleidi \u2013 ta\u0308itsa ilus ja paras, ainult et jube mini, pigem tuunika pikkusega. Ideaalis sobib kandmiseks retuusidega, aga sukkpu\u0308ksid ajavad ka asja a\u0308ra."}, {"text_idx": "#000016", "text": "Poisile kingiti veel u\u0308ks garaaz\u030c. No sellepa\u0308rast peakski enne ku\u0308sima, mis olemas on :) Aga noh, tema ro\u0303o\u0303mustas muidugi sellegipoolest. Lihtsalt kuna ta ka eelmisega pole viimasel ajal u\u0308learu palju ma\u0308nginud, siis eks na\u0308is, palju uus kasutust leiab:"}, {"text_idx": "#000017", "text": "Ja suurest Legode kastist ehitatakse praegugi:"}, {"text_idx": "#000018", "text": "Nu\u0308u\u0308d on ja\u0308rgmise na\u0308dala lo\u0303puni puhkus, mis sisaldab loodetavasti rohkelt logelemist."}, {"text_idx": "#000019", "text": "Marisega jo\u0303uab loodetavasti veel korra kokku saada, O\u0303ekese perega kindlasti rohkem kui korra. Vaja ju kaarte ma\u0308ngida, muidu pole o\u0303ige va\u0308rk :D Selle aastanumbri sees tuleb Tervise Paradiisis a\u0308ra ka\u0308ia, millalgi soetatud vauts\u030cer kaotab muidu kehtivuse. O\u0303eke kutsus Lottemaale, aga ma ei ole kindel, kas raatsime \u20ac52 kulutada, ei mahu nagu va\u0308ga eelarvesse, autoremont ootab juba mitu kuud. Mutt to\u0303i mo\u0303ned pusled laenuks, sealt tahaks mo\u0303ne kallal nokitseda. Raamatuid ootab terve kuhi lugemist. Sarjadega oleme lootusetult maha ja\u0308a\u0308nud, pole sel hooajal u\u0308htki Castle\u2019it ega Bonesi vaadanud, viimasel on eelminegi hooaeg veel lo\u0303petamata. Love Actually on ka vaatamata :D"}, {"text_idx": "#000020", "text": "This content is password protected. To view it please enter your password below:"}, {"text_idx": "#000021", "text": "Jo\u0303udsin koju kell kaheksa. Ku\u0308psetasin a\u0308ra kilo tainast, sest ema tellis homme o\u0303htuks piparkooke ja kuna homme on Abikaasa pere jo\u0303ulupidu juba kell u\u0308ks pa\u0308eval, ei tahtnud ma seda hommikule ja\u0308tta."}, {"text_idx": "#000022", "text": "Lo\u0303hkusin laiali laste viimased kolm pa\u0308kapikulego pakikest, sest kaks o\u0303htut ja\u0308id sussid tu\u0308hjaks. Pakkisin kolme pa\u0308eva jupid u\u0308hte suuremasse pakki ja toppisin need susside sisse. Panin tu\u0308hjad Legode karbid koos \u201cvaruosade\u201d kotikestega kuuse alla."}, {"text_idx": "#000023", "text": "Pakkisin a\u0308ra kingitused. Pakkepaber sai enneaegselt otsa, nii et u\u0308he kasti po\u0303hi ja\u0308i pakkimata. Kuna see kink on u\u0308he- ja kolmeaastasele neiule, siis ma arvan, et pole vahet. U\u0308ks kingitus ja\u0308i u\u0308ldse pakkimata \u2013 see, mille jaoks ma emalt pakkepaberi rullid u\u0308ldse sain. U\u0308htlasi feilisin nende rullide peitmises \u2013 Plika mingi hetk hiljem ikka ma\u0308rkas ja kommenteeris, et nii ilusad. Eks siis tuleb la\u0308hipa\u0308evil seletada, miks kuuse all on kingid pakitud ta\u0308pselt samasse paberisse, mis vanaema meile kaasa pani."}, {"text_idx": "#000024", "text": "Sidusin piparkoogid ja kaardid paelaga kokku. Pakkisin need rohke mullikilega karpi."}, {"text_idx": "#000025", "text": "Torkasin mo\u0303ned piparkoodid ja kaardid mulliu\u0308mbrikesse, mis loodetavasti homme mu onude postkasti mahutame. Ma ei tea, kui laia piluga postkastid neil on... Loodame parimat."}, {"text_idx": "#000026", "text": "Ja kell ongi u\u0308ks. Ei ole kerge see pa\u0308kapiku elu."}, {"text_idx": "#000027", "text": "Kuna pilti teha enamasti ei ma\u0308rka, siis paar varasemat pilti teile pa\u0308kapiku to\u0308o\u0308kojast:"}, {"text_idx": "#000028", "text": "Aga mul ka\u0308isid ka ta\u0308na pa\u0308kapikud, kohe o\u0303ige mitu tu\u0308kki. Jaanika saatis mulle kauaigatsetud piparkoogivormide komplekti. Kauba hulgas oli u\u0308mbrik va\u0308iksemate piparkoogivormidega, ma ei tea siiani, kellelt. Ko\u0303ik vormid olid ta\u0308na o\u0303htul juba ka\u0308igus, lust ja ro\u0303o\u0303m on nu\u0308u\u0308d piparkooke teha. Ma vo\u0303in olla plastiku vastane, aga piparkoogivormid on plastikust sada korda etemad, kui metallist."}, {"text_idx": "#000029", "text": "Kolleegidega saime ko\u0303ik sellised pakid:"}, {"text_idx": "#000030", "text": "Ta\u0308na on ko\u0303igest teisipa\u0308eva o\u0303htu, aga ma ei suuda mitte kuidagi meenutada, millal ma need viimased piparkoogisu\u0308damed a\u0308ra ku\u0308psetasingi... Laupa\u0308eva vo\u0303i pu\u0308hapa\u0308eva o\u0303htul? No igatahes, tehtud need on :)"}, {"text_idx": "#000031", "text": "Eile ostsin viimased kingitused, lo\u0303ikasin-kleepisin-kirjutasin viimased ku\u0308mme kaarti."}, {"text_idx": "#000032", "text": "Ta\u0308na kujundasin valmis ja saatsin a\u0308ra virtuaalsed jo\u0303ulukaardid ning tegin kaks kilo piparkoogitainast agaavisiirupi ja datlitega."}, {"text_idx": "#000033", "text": "Nu\u0308u\u0308d on vaja veel mo\u0303ned kingitused a\u0308ra pakkida, piparkooke ku\u0308psetada ja veel tainast teha, et veel rohkem piparkooke ku\u0308psetada :P Ja siis vist ongi jo\u0303uluettevalmistustega u\u0308hel pool. Kodu tahaks ja\u0308lle veidi kraamimist (aga on samas siiski u\u0308sna korras, nii et sellega pole po\u0303letavat ha\u0308da) ja erinevatele jo\u0303ulupidudele on vaja veidi su\u0308u\u0308a vaaritada, ku\u0308ll jo\u0303uab."}, {"text_idx": "#000034", "text": "Homme on viimane to\u0308o\u0308pa\u0308ev enne puhkust, mis to\u0303otab tulla va\u0308ga kiire, sest va\u0308hemalt eelmisel aastal oli 23. detsembri ka\u0308ive suurim, lisaks tuleb ka u\u0308sna palju kaupa. Aga noh, oma lu\u0308hendatud to\u0308o\u0308pa\u0308eva vo\u0303tsin juba ta\u0308na hommikul va\u0308lja, homme vo\u0303ib terve pa\u0308eva to\u0308o\u0308d vuhtida, et siis ausalt va\u0308ljateenitud puhkusele minna."}, {"text_idx": "#000035", "text": "Mo\u0303elda vaid, juba u\u0308lehomme ongi jo\u0303ulud!"}, {"text_idx": "#000036", "text": "FB-s ei na\u0308kanud, proovin siin ka."}, {"text_idx": "#000037", "text": "Kui kellelgi peaks olema u\u0308learu selline komplekt, siis ma tahaks endale. Tegelikult ei olegi ko\u0303iki vaja, piisaks u\u0308hest \u2013 su\u0308da ja lill. Enda omad la\u0308ksid kolimise ka\u0308igus kaduma."}, {"text_idx": "#000038", "text": "Osta.ee \u20ac7.50 alghinna po\u0303lgasin kalliks."}, {"text_idx": "#000039", "text": "No vo\u0303ib ju loota, et a\u0308kki kellelgi on (topelt)."}, {"text_idx": "#000040", "text": "Ma u\u0308ldse ei kannata metallist piparkoogivorme, need vetruvad igale poole ja la\u0308hevad katki ja... Vo\u0303eh. Va\u0308ikesed vormid mulle ka ei meeldi, nendega vo\u0303ib ku\u0308psetama ja\u0308a\u0308dagi. U\u0308heso\u0303naga on vaja just sellist lille/su\u0308dant \u2013 suur ja stabiilne."}, {"text_idx": "#000041", "text": "Vastu vo\u0303in pakkuda na\u0308iteks ta\u0308itsa uue vilega veekannu, mis sobib gaasipliidile (po\u0303hi ei ole sileda pinnaga otsekontaktis, vaid millimeeter ko\u0303rgemal, st muude pliitide peal soojeneb igaviku). Vo\u0303i nimelise piparkoogisu\u0308dame. Vo\u0303i midagi kolmandat."}, {"text_idx": "#000042", "text": "Tegin esimese ainult datlitega taigna ta\u0308itsa kuu alguses. Oli jah veidi va\u0308he magus ja vu\u0308rtsine, AGA muidu ta\u0308iesti piparkoogi maitsega ja glasuuriga va\u0308ga hea."}, {"text_idx": "#000043", "text": "Nu\u0308u\u0308d kaks na\u0308dala hiljem sellest taignast viimaseid kooke ku\u0308psetades ma neid ise u\u0308ldse ei so\u0308o\u0308nudki... Saatsin ligi ku\u0308mme su\u0308dant laiali. Ta\u0308na hommikul so\u0303in u\u0308he sellest taignast tehtud koogi \u2013 ja see maitses VA\u0308GA veidralt."}, {"text_idx": "#000044", "text": "MIKS ma seda ku\u0308ll paar pa\u0308eva varem ei avastanud... Sest nu\u0308u\u0308dseks on Jaanika pere vist juba u\u0308ritanud neid su\u0308dameid su\u0308u\u0308a ja mo\u0303elnud, et ma olen peast puhta segi, kui sihukest jama kokku keeran."}, {"text_idx": "#000045", "text": "Ja Rakvere kolleegid pole vist pakki veel a\u0308ra toonud, va\u0308hemalt pole ma saanud mingit tagasisidet. Ei teagi nu\u0308u\u0308d, kas rikkuda u\u0308llatus ja teatada ette, et pooled nende kookidest sobivad pigem kuusele riputamiseks kui so\u0308o\u0308miseks... Vo\u0303i ehk siiski ootan \u2013 eeldan, et vast tuleb mingi tagasiside enne, kui nad reaalselt so\u0308o\u0308ma hakkavad. Palju po\u0303nevam ju on, kui nad ei tea, mis pakis on."}, {"text_idx": "#000046", "text": "Tallinna kolleegide su\u0308damed tulid teisest taignast. Mo\u0303ned pisikesed su\u0308damed tegin ku\u0308ll sellest taignast ka. Peab vist neid ka hoiatama, et su\u0308u\u0308a ei tasu. See hoiatus vo\u0303ib muidugi olla juba hiljaks ja\u0308a\u0308nud."}, {"text_idx": "#000047", "text": "Ja tegelikult on datlitega tainas imehea, auso\u0303na. Tegin ju uue laari sel na\u0308dalal, ku\u0308psetasin sellest eile o\u0303htul, so\u0303in nii eile kui ta\u0308na, maitseb suurepa\u0308raselt. Aga nagu na\u0308ha, siis kaks na\u0308dalat ku\u0308lmkapis hoidmine mo\u0303jus sellele taignale halvasti. Ja mina, loll, tegin su\u0308damerahuga su\u0308dameid ja kinkisin neid. Hea oli, et u\u0308ks plaadita\u0308is a\u0308ra ko\u0303rbes, muidu oleks veel rohkem inimesi neid saanud!"}, {"text_idx": "#000048", "text": "Eks ja\u0308rgmisel aastal siis paremini. Piinlik on ikkagi."}, {"text_idx": "#000049", "text": "Na\u0308dala esimeses pooles saatsin va\u0308lja kokku 19 kaarti ja kolm pakki kokku ca 20 piparkoogisu\u0308damega."}, {"text_idx": "#000050", "text": "Ta\u0308nase o\u0303htu skoor on 6 kaarti, 13 su\u0308dant ja 2kg piparkoogitainast (u\u0308ks tavaline, teine gluteenivaba emale) \u2013 ko\u0303ik otsast lo\u0303puni ise valmis tehtud."}, {"text_idx": "#000051", "text": "Veel ootavad tegemist ku\u0308mme kaarti, ca 25 virtuaalkaarti ja 19 piparkoogisu\u0308dant. Kui ha\u0308sti la\u0308heb, jo\u0303uan na\u0308dalavahetusel valmis :P"}, {"text_idx": "#000052", "text": "Mo\u0303tlesin, et ko\u0303ik kingid on olemas, aga tuli meelde, et mo\u0303ned on siiski puudu... Ragistan ajusid ja otsin ha\u0308id ideid."}, {"text_idx": "#000053", "text": "Mul on nii hea meel, et selle aasta detsembris on mingil po\u0303hjusel rohkem energiat ja tahtmist igasuguse jo\u0303ulukraamiga ma\u0308ssata \u2013 olgu see siis ise piparkoogitaigna tegemine vo\u0303i kaartide ja piparkoogisu\u0308damete meisterdamine. Ometi kord sai asjadega o\u0303igel ajal pihta hakatud, nii et ko\u0303ik ei lu\u0308kkunud viimasele minutile, vaid olen saanud rahulikult jupikaupa nokitseda."}, {"text_idx": "#000054", "text": "Ehk on regulaarsel D-vitamiini vo\u0303tmisel oma osa? Ei teagi. Vo\u0303ib-olla lihtsalt ta\u0308htede seis :)"}, {"text_idx": "#000056", "text": "Ha\u0308mming. Aga jumala eest, ma olin valmistunud kahekuuseks ooteajaks, seega puhas ro\u0303o\u0303m, et uue aku juba enne jo\u0303ulupuhkust ka\u0308tte sain. Mugavam elu :) Vana aku pidas alla poole tunni ja sai tu\u0308hjaks ilma igasuguse hoiatuseta, samuti oli u\u0308ks kinnitustest katki, nii et see logises all."}, {"text_idx": "#000060", "text": "TEADMISEKS Siinsete tekstide kasutamine ajakirjanduslikel vo\u0303i kommertslikel eesma\u0308rkidel on ilma eelneva koosko\u0303lastuseta keelatud."}, {"text_idx": "#000062", "text": "Marr on Kokkusattumusi pole olemasTikker on Kokkusattumusi pole olemasmurulane on Kokkusattumusi pole olemasRinks on Kokkusattumusi pole olemasTikker on Kokkusattumusi pole olemas"}]